C 118/1

ET

KOMISJONI TEATIS

Komisjoni teatis, milles antakse soovitusi liikmesriikide ja piirkondade kaupa seoses 2018. aasta ajakohastatud aruannetega merestrateegia raamdirektiivi (2008/56/EÜ) artiklite 8, 9 ja 10 kohta

(2022/C 118/01)

1) SISSEJUHATUS

Merestrateegia raamdirektiiv (edaspidi „raamdirektiiv“, 2008/56/EÜ) (1) on terviklik poliitika, et kaitsta Euroopat ümbritsevaid meresid, võimaldades samas kasutada säästvalt merekaupu ja -teenuseid. Selles nõutakse, et liikmesriigid hindaksid merekeskkonna kvaliteedi seisundit, piiritleksid hea keskkonnaseisundi, kehtestaksid asjakohased keskkonnaalased eesmärgid ja koostaksid sobivad järelevalveprogrammid ning rakendaksid meetmeid, et saavutada direktiivi põhieesmärk tagada kõigil ELi merealadel 2020. aastaks hea keskkonnaseisund. Seda eesmärki seoses kõigi direktiivis (2) sätestatud tunnustega ei saavutatud kõigis ELi vetes.

Direktiivi teise rakendamistsükli jooksul pidid liikmesriigid esitama komisjonile 15. oktoobriks 2018 ajakohastatud aruanded direktiivi artiklite 8, 9 ja 10 kohta (3). Komisjon peab hindama neid liikmesriikide aruandeid vastavalt direktiivi artiklile 12 ja artikli 17 lõikele 4.

Liikmesriigid võivad esitada tekstipõhiseid aruandeid, mis on struktureeritud vastavalt riiklikele vajadustele, et täita merestrateegia raamdirektiivist tulenevat juriidilist aruandluskohustust. Liikmesriigid leppisid ka merestrateegia raamdirektiivi ühise rakendusstrateegia kaudu kokku, et esitavad e-aruandeid struktureeritud teabega, mis sobib artikli 12 kohaseks hindamiseks ja Euroopa tasandil levitamiseks, mereteabeportaali WISE Marine (4) kaudu.

23 liikmesriigist, kellel on merealad (5) ja kes peavad seetõttu artikli 17 kohaselt aru andma, olid 2020. aasta septembriks tekstipõhised aruanded esitanud 22. Liikmesriikidele, kes ei olnud aruannet esitanud 2018. aasta oktoobriks, tuletati merestrateegia raamdirektiivi ühise rakendusstrateegia koosolekutel korrapäraselt meelde nende aruandluskohustust. Teatamata jätmise tõttu algatati rikkumismenetlused Bulgaaria, Eesti, Hispaania, Horvaatia, Iirimaa, Itaalia, Kreeka, Küprose, Leedu, Läti, Malta, Poola, Portugali, Prantsusmaa, Sloveenia, Taani ja Ühendkuningriigi suhtes (6). Kõik juhtumid on pärast aruannete kättesaamist lõpetatud, välja arvatud Bulgaaria, kelle aruandeid ei ole 2021. aasta novembri seisuga laekunud.

2020. aasta oktoobriks olid 20 liikmesriiki esitanud e-aruanded ja on seetõttu lisatud artikli 12 kohasesse hindamisse. Lisaks merestrateegia raamdirektiivi ühise rakendusstrateegia kaudu toimuvale teabevahetusele on toimunud otsene suhtlus Bulgaaria ja Kreekaga, kes taotlesid e-aruannete esitamist (7). Liikmesriikide hilinenud e-aruandlus on seega põhjustanud viivitusi kõnealuse artikli 12 kohase hindamise läbiviimisel.

Pärast hindamist on koostatud iga liikmesriigi (8) kohta riiklik aruanne ja neljast merestrateegia raamdirektiivi merepiirkonnast kolme (9) (Läänemeri, Atlandi ookeani kirdeosa ja Vahemeri) kohta on koostatud sidusust käsitlev piirkondlik aruanne (10).

Lisaks on hindamise tulemusel koostatud soovitused iga liikmesriigi ja piirkonna kohta (mis on üldiselt kohaldatavad kõigi selliste piirkondade liikmesriikide suhtes). Soovituste eesmärk on teha kindlaks, kuidas tuleks parandada artiklite 8, 9 ja 10 kohaseid aruandeid, kui neid ajakohastatakse 2024. aasta oktoobris.

Paralleelselt merestrateegia raamdirektiivi artikli 12 kohase liikmesriikide aruannete analüüsiga, mis annavad tagasisidet iga liikmesriigi aruandluse kohta, analüüsis Euroopa Komisjoni Teadusuuringute Ühiskeskus (JRC) aruandeid teaduslikust ja tehnilisest seisukohast. Selle tulemusena koostati 11 tehnilist aruannet, mis annavad Euroopa ülevaate merestrateegia raamdirektiivi rakendamise protsessi toetamiseks (11).

Käesolevas teatises ja sellele lisatud komisjoni talituste töödokumendis (12) esitatakse soovitused kõigile seni hinnatud riikidele ja piirkondadele. Soovitused on antud seoses kolme artikliga (8, 9 ja 10), millest on teatatud, ning seoses merestrateegia raamdirektiivi I lisas esitatud tunnustega ning komisjoni otsuses (EL) 2017/848 kindlaks määratud kriteeriumidega.

Käesolevale teatisele lisatud komisjoni talituste töödokument (13) sisaldab konkreetseid riiklikke ja piirkondlikke soovitusi kõigile seni hinnatud riikidele ja piirkondadele.

2) RIIKLIKUD JA PIIRKONDLIKUD SOOVITUSED:

Artikkel Teemad Soovituste arv Artikkel 8 — Hinnatud omadused ja elemendid — Hindamise metoodika — Hea keskkonnaseisundi saavutamise ulatus — Head keskkonnaseisundit takistavad peamised survetegurid — Praeguse hindamise kooskõla 2018. aasta hea keskkonnaseisundi kindlaksmääramisega Riiklik – 5 — Ühtne elementide kogum — Ühtne hindamismetoodika Piirkondlik – 4 Artikkel 9 — Esmaste kriteeriumide kasutamine — Teiseste kriteeriumide kasutamine — Hea keskkonnaseisundi kvalitatiivne kirjeldus — Hea keskkonnaseisundi kvantitatiivne määramine Riiklik – 7 — Esmaste kriteeriumide sidus kasutamine — Hea keskkonnaseisundi sidus kvalitatiivne kirjeldus — Hea keskkonnaseisundi sidus kvantitatiivne kindlaksmääramine Piirkondlik – 7 Artikkel 10 — Peamiste surveteguritega seotud eesmärgid — Mõõdetavad eesmärgid — Eesmärkide saavutamisel tehtud edusammude hindamine — Puudujäägid hea keskkonnaseisundi saavutamisel — Siduda eesmärk otseste meetmetega Riiklik – 5 — Peamised survetegurid (all)piirkonnas Piirkondlik – 1 Kokku 29

3) KOKKUVÕTE

Liikmesriigid kaaluvad neid soovitusi ja eelkõige juhul, kui on vaja täiendavat ühtlustamist ja sidusat aruandlust, peavad nad tegema täiendavat koostööd tehnilisel tasandil merestrateegia raamdirektiivi ühise rakendusstrateegia raames, (14) näiteks merestrateegia raamdirektiivi tehnilistes töörühmades ja Teadusuuringute Ühiskeskuse ekspertvõrgustikes.

(1) Euroopa Parlamendi ja nõukogu 17. juuni 2008. aasta direktiiv 2008/56/EÜ, millega kehtestatakse ühenduse merekeskkonnapoliitika-alane tegevusraamistik (merestrateegia raamdirektiiv) (ELT L 164, 25.6.2008, lk 19).

(2) COM/2020/259 final

(3) Kooskõlas artikli 17 lõike 2 punktidega a ja b.

(4) GD14: guidance for 2018 reporting on Art. 8, 9 & 10 updates; Annex 2 worked examples.

(5) Merealad on määratletud merestrateegia raamdirektiivi artikli 3 lõikes 1. Austria, Tšehhi, Ungari, Luksemburg ja Slovakkia on sisemaariigid ega esita artikli 17 kohast aruannet.

(6) Ühendkuningriik oli 2018. aastal aruandluskohustuse kehtestamise ajal endiselt ELi liikmesriik, kuid ei olnud oma e-aruandlust selle hindamise ajaks veel lõpule viinud.

(7) Ülejäänud kahte liikmesriiki (Bulgaaria, Kreeka) hinnatakse siis, kui nende e-aruanded muutuvad kättesaadavaks.

(8) Riigipõhised tehnilised hinnangud koostas komisjoni jaoks väliskonsultant – vt https://circabc.europa.eu/ui/group/326ae5ac-0419-4167-83ca-e3c210534a69/library/31bf127a-ca1f-483e-a34e-e0243754ef81?p=1&n=10&sort=modified_DESC.

(9) Neljandal merepiirkonnal Mustal merel on vaid kaks liikmesriiki (Bulgaaria ja Rumeenia) ning seda ei saa hinnata sidususe seisukohast enne, kui Bulgaaria esitab oma e-aruanded.

(10) Piirkonnapõhised tehnilised hinnangud koostas komisjoni jaoks väliskonsultant – vt https://circabc.europa.eu/ui/group/326ae5ac-0419-4167-83ca-e3c210534a69/library/31bf127a-ca1f-483e-a34e-e0243754ef81?p=1&n=10&sort=modified_DESC.

(11) 9 JRC analüüs: https://mcc.jrc.ec.europa.eu/main/dev.py?N=18&O=460.

(12) SWD(2022)55

(13) SWD(2022)55

(14) Ühine rakendusstrateegia on komisjoni loodud mitteametlik koordineerimisprogramm, milles osalevad liikmesriigid, piirkondlikud merekonventsioonid ja muud sidusrühmad.